b'\n_START_ARTICLE_\nZimske olimpijske igre 2006\n_START_SECTION_\nIzbira gostitelja\n_START_PARAGRAPH_\nTorino je bil za gostitelja izbran leta 1999. Na glasovanju je v zadnjem krogu premagal Sion, \xc5\xa0vica, s 53 glasovi proti 36. Glasovanje je potekalo po novih pravilih, ki jih je MOK sprejel po korupcijskih \xc5\xa1kandalih, ki so pretresali glasovanji ob izboru gostiteljev za leti 1998 in 2002._NEWLINE_Od kar imajo \xc4\x8dlani MOK prepoved obiska mest, ki kandidirajo (da bi zmanj\xc5\xa1ali mo\xc5\xbenost podkupnin), so glasovali za poseben selekcijski kolegij, ki je izbral finaliste glede na predstavitev mest. MOK je nato glasoval za mesta, ki so pri\xc5\xa1la v finale. Kljub kandidaturi \xc5\xa1estih mest, so 19. junija leta 1999 v Seulu, Koreja izbrali samo 2 finalista, Sion in Torino. Izpadla so mesta Helsinki, Finska; Poprad-Tatry, Slova\xc5\xa1ka; Zakopane, Poljska in Celovec, Avstrija (ki je kandidiral za olimpijado treh de\xc5\xbeel, pri organizaciji naj bi namre\xc4\x8d sodelovali \xc5\xa1e Slovenija in Italija)._NEWLINE_Izbor Torina je bilo presene\xc4\x8denje, saj je bil Sion velik favorit. Mediji \xc5\xa1pekulirajo, da se je glasovalo za Torino zaradi izku\xc5\xa1enosti italjanskih pogajalcev, porazu Rima v finalu proti Atenam za gostitev poletnih olimpijskih iger 2004, razlike med \xc5\xa1teviloma prebivalcev mest (Torino 900.000, Sion 27.000) ter zoper korupijskemu \xc5\xa1kandalu v katerem so bili dele\xc5\xbeni tudi \xc5\xa0vicarji.\n_START_SECTION_\nMaskota\n_START_PARAGRAPH_\nMaskoti sta bili Neve (ita. sneg), ljubezniva in prijazna deklica v obliki sne\xc5\xbeene kepe in Gliz (ita. led), \xc5\xbeivahen in nagajiv de\xc4\x8dek v obliki ledene kocke. Njuni obliki in imeni spominjata na dva klju\xc4\x8dna elementa zimskih \xc5\xa1portov, sneg in led. Skupaj predstavljata glavne italijanske in olimpijske lastnosti: prijateljstvo, navdu\xc5\xa1enje, zvestobo, zabavo in inovativnost.'